钦定古今图书集成/明伦汇编/家范典/第083卷 > 性理会通 > 《人伦》
## 钦定古今图书集成/明伦汇编/家范典/第083卷 > 性理会通 > 《人伦》

问：“‘妻可出乎’？程子曰：‘妻不贤，出之何害？如子思亦尝
出妻，今世俗乃以出妻为丑行，遂不敢为。古人不如
此，妻有不善，便当出也。只为今人将此作一件大事，
隐忍不敢发。或有隐恶，为其阴持之，以至纵恣，养成
不善，岂不害事！人修身，刑家最急。才修身，便到刑家
上也’。”又问：“古人出妻，有以‘对姑叱狗，藜蒸不熟者，亦
无甚恶，而遽出之，何也’？”曰：“此古人忠厚之道也。古之
人，交绝不出恶声，君子不忍以大恶出其妻，而以微
罪去之，以此见其忠厚之至也。且如叱狗于亲前者，
亦有甚大故不是处，只为他平日有故，因此一事出
之尔。”或曰：“彼以此细故见逐，安能无辞？兼他人不知
是与不是，则如之何？”曰：“彼必自知其罪，但自己理直
可矣，何必教他人知之？然有识者当自知之也。如必
待彰暴其妻之不善，使他人知之，是亦浅丈夫而已，
君子不如此。大凡人说话，多欲令彼曲我直，若君子
自有一个含容意思。”或曰：“古语有之：‘出妻令其可嫁，
绝友令其可交’。乃此意否？”曰：“是也。”

问：“再娶皆不合礼否？”曰：“大夫以上，无再娶礼。凡人为
夫妇时，岂有一人先死，一人再娶，一人再嫁之？约只
约终身夫妇也。但自大夫以下，有不得已再娶者，盖
缘奉公姑，或主内事耳。如大夫以上至诸侯，天子自
有嫔妃可以供祀礼，所以不许再娶也。”

西山真氏曰：夫之道在敬身以帅其妇，妇之道在敬
身以承其夫。故父之醮子，必曰“勉帅以敬”，亲之送女，
必曰“敬之戒之。”夫妇之道，尽于此矣。

问：“妻有七出，此却是正当道理，非权也。”朱子曰：“然。”